MTLS เฮ! เข้าคำนวณดัชนี SET50-SET100
MTLS เฮ! เข้าคำนวณดัชนี SET50-SET100 ย้ำเป้าปี 60-61 สินเชื่อโตไม่ต่ำกว่า 50% หนุนรายได้-กำไรทำสถิติสูงสุดใหม่ต่อเนื่อง
20 มิ.ย. 2559

นายชูชาติ เพ็ชรอำไพ ประธานกรรมการบริหาร บริษัท เมืองไทย ลิสซิ่ง จำกัด (มหาชน) หรือ MTLS เปิดเผยว่า บริษัทถูกนำเข้าคำนวณทั้งดัชนี SET50 และดัชนี SET100 หลังตลาดหลักทรัพย์แห่งประเทศไทย (ตลท.) ประกาศรายชื่อหลักทรัพย์ที่จะใช้คำนวณดัชนีดังกล่าว ในช่วง 6 เดือนหลังของปี 2559 (1 กรกฎาคม-31 ธันวาคม 2559)
ทั้งนี้ สะท้อนให้เห็นว่านักลงทุนมีความเชื่อมั่นในปัจจัยพื้นฐานของ MTLS ที่มีความแข็งแกร่ง ทำให้ตัดสินใจเข้ามาลงทุน และเป็นหุ้นที่มีสภาพคล่องในการซื้อขายสม่ำเสมอ
สำหรับ หลักทรัพย์ทั้งหมดที่อยู่ในดัชนี SET50 มีมูลค่าหลักทรัพย์ตามราคาตลาดรวม 8.61 ล้านล้านบาท คิดเป็น 69% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ ณ สิ้นเดือนพฤษภาคม 2559 ขณะที่มูลค่าหลักทรัพย์ตามราคาตลาดรวมของหลักทรัพย์ทั้งหมดในดัชนี SET100 ณ สิ้นเดือนพฤษภาคม 2559 อยู่ที่ 9.72 ล้านล้านบาท คิดเป็น 78% ของมูลค่าหลักทรัพย์ตามราคาตลาดของหลักทรัพย์ทั้งหมดในตลาดหลักทรัพย์ฯ
รวมทั้ง MTLS ยังเป็นหลักทรัพย์ที่ถูกนำเข้าคำนวณในดัชนี  MSCI Global Small Cap Indexes มีมูลค่าหลักทรัพย์ตามราคาตลาดรวม 285,683 ล้านบาท (ณ 12 พฤษภาคม 2558)
นอกจากนี้ บริษัทมีแผนเปิดสาขาเพิ่ม 450 แห่ง ในปีนี้ และปี 2560 เปิดเพิ่มอีก 400 แห่ง รวมเป็น 1,750 สาขาทั่วประเทศ เมื่อเทียบกับปี 2558 มีสาขา 900 แห่ง ซึ่งจะช่วยผลักดันให้สินเชื่อในช่วง 2 ปีนับจากนี้ เติบโตไม่ต่ำกว่า 50% ต่อปีตามแผน ผลักดันให้รายได้และกำไรทำสถิติสูงสุดใหม่ต่อเนื่อง
        